
VARSTVO JABLAN IN HRUŠK
Fenološka faza
[bookmark: _Hlk163799211]Na območju Celjske regije so jablane v povprečju na opazovane lokacije in sorte dosegle fenološko fazo polnega cvetenja F2 (BBCH 65) in pri zgodaj cvetočih sortah (Carjevič, Idared) prehajajo v fazo intenzivnega odpadanja venčnih listov G (BBCH 67). Hruške so v fenološki fazi intenzivnega odpadanja venčnih listov G (BBCH 67).
Jablanov škrlup in pepelasta plesen
Ekstremno visoke dnevne temperature zraka in suho vreme v prvi dekadi meseca aprila ni ustvarjalo pogojev za okužbe z jablanovim škrlupom. Vremenska napoved napoveduje nadaljevanje zelo toplega vremena do konca tedna in poslabšanje vremena s padavinami v prvi polovici naslednjega tedna. Nadaljujte s preventivnim pristopom in približajte škropljenja jablan in hrušk proti škrlupu napovednim padavinam. Uporabite kontaktne oz. površinske fungicide na osnovi a.s. ditianon kot so: Delan Pro (2,5 L/ha), Alcoban (0,75kg/ha) ali Delan 700 WG (0,75 kg/ha). 
V ekološki pridelavi se lahko uporabi pripravek Curatio – žvepleno apnena brozga, ki ima dovoljenje za nujne primere in ga smejo uporabiti samo poklicni pridelovalci, ki so registrirani za ekološko pridelavo.
V zadnjem tednu na posameznih lokacijah zasledimo pojav jablanove pepelovke. V nasadih, ki so močno okuženi s pepelasto pesnijo svetujem tudi dodajanje pripravkov kot sta: Sercadis (0,25 L/ha) ali Luna experience (0,25 L/1m višine krošnje/ha do max. 0,75 L/ha). Sercadis se uporablja tudi za zmanjšanje okužb jablanovega in hruševega škrlupa (0,25 – 0,3 L/ha). Prav tako bi bila smiselna uporaba sicer registriranih pripravkov na osnovi strobilurinov kot so: Stroby WG (0,2 kg/ha) ali Zato 50 WG (0,15 kg/ha), ki pa se ne tržijo.
V nasadih, kjer opažate močnejši pojav jablanove pepelovke in vam ne bi uspelo opraviti škropljenja pred padavinami, lahko takoj po padavinah (24 ur) v kombinaciji s kontaktnim fungicidom, uporabite tudi pripravkek: Sercadis plus (kombinacija a.s. difenkonazol in fluksapiroksad), ki deluje hkrati na obe bolezni. 
V ostalih nasadi za zmanjšanje infekcijskega potenciala dodajate enega od pripravkov na osnovi močljivega žvepla kot so: Cosan, Pepelin, Kumulus DF, Microthiol specilal, Microthiol disperss Thiovit jet, Vindex 80 WG, Sulfar ali Vertipin. Uporaba pripravkov na osnovi močljivega žvepla je učinkovita v toplem vremenu (temperature nad 15°C).
Jabolčna grizlica
Na opazovanih lokacijah so trenutno ulovi jabolčne grizlice na belih lepljivih ploščah maloštevilni in pod pragom škodljivosti (prag škodljivosti: 20 do 30 grizlic na posamezno ploščo). Ob koncu cvetenja opravite pregled plodičev na prisotnost poškodb. Prag škodljivosti je dosežen, ko je poškodovanih 3% plodičev. Poškodbe v obliki luknjic, ki jih z leglico izvrtajo osice v cvetne čaše preden odložijo jajčeca so vidne kot majhne temne pege. Ko bo cvetenje jablan popolnoma zaključeno je v primeru preseganja pragov škodljivosti upravičeno opraviti škropljenje s pripravkom Neemazal T/S (1,5 L/ha na 1 m višine krošnje, pri čemer najvišji odmerek pri enem tretiranju ne sme presegati 4,5 L/ha) ali Mospilan 20 SG (0,04 %). Pripravka delujeta tudi na listne uši ter sadnega listnega duplinarja. 
Jabolčni zavijač
Ekstremno visoke temperature zraka za ta letni čas so pospešile tudi začetek razvoja jabolčnega zavijača. Na feromonskih vabah smo prvega metuljčka zabeležili 8. aprila. V kolikor ste se pri zatiranju jabolčnega zavijača odločili za metodo zbeganja–konfuzijo in do zdaj še niste je zdaj čas, da izobesite dispenzorje. Izberete lahko med naslednjimi dispenzorji: RAK 3, ISOMATE C TT, Checkmate puffer CM –Pro ali Semios NET – Codling Moth.

